Diari Oficial de la Generalitat Valenciana


Sumari del DOGV 2261, del 06-05-1994 (1994/831325)

ORDRE de 12 d'abril de 1994, de la Conselleria de Cultura, per la qual es convoca la concessió de subvencions destinades a federacions esportives de la Comunitat Valenciana.
-----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/04/12/(2)/dof/vci/html**

### Dades del document

Número de DOGV
:   2261

Data del DOGV
:   06-05-1994

Secció del DOGV
:   DISPOSICIONS GENERALS

Número del document
:   1994/831325


Data del document
:   12-04-1994

Organisme emissor
:   Conselleria de Cultura

Tipus de document
:   Ordre

ORDRE de 12 d'abril de 1994, de la Conselleria de Cultura, per la qual es convoca la concessió de subvencions destinades a federacions esportives de la Comunitat Valenciana. [94/2599]  
Segons l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana. Així doncs, i d'acord amb la Llei 4/1993, de l'Esport de la Comunitat Valenciana, incumbeix a aquesta, per mitjà de la Conselleria de Cultura, l'ordenació, programació i planificació de l'activitat esportiva en la nostra comunitat, mitjançant el foment i la promoció de les federacions esportives existents.  
Considerades les federacions esportives com a entitats d'utilitat pública, a les quals la Llei 10/1990, de 15 d'octubre, de l'Esport, i la Llei 4/1993, de l'Esport de la Comunitat Valenciana, reconeixen, a més de les atribucions pròpies, l'exercici per delegació de funcions públiques de caràcter administratiu, actuant en aquest cas com a agents col·laboradors de l'administració pública, la Conselleria de Cultura convoca anualment, a càrrec dels pressupostos de la Generalitat Valenciana, subvencions per a aquestes entitats per a la realització de les seues finalitats, per la funció pública que realitzen, aquestes són distribuïdes seguint criteris d'objectivitat, concurrència i publicitat, d'acord amb els resultats obtinguts en la promoció i el foment de la pràctica esportiva.  
Per això, i d'acord amb el que disposen l'article 35 de la Llei 5/1983, de 30 de desembre, del Govern Valencià (DOGV de 30 de desembre de 1983), i el text refós de la Llei de la Hisenda Pública de la Generalitat Valenciana, aprovada per Decret Legislatiu de 26 de juny de 1991, del Consell de la Generalitat Valenciana,  
ORDENE:  
Primer  
1. Convocar la concessió de subvencions per un import global màxim de cent vuitanta milions de pessetes (662.967.882 PTA) a càrrec del capítol IV de la secció 15, servei 05 i programa 457-10, línia 4,03, dels pressupostos de la Generalitat Valenciana per a 1994, que seran distribuïts entre les federacions esportives de la Comunitat Valenciana que ho sol·liciten dins el termini i en la forma escaient, en proporció a la seua implantació i el volum d'activitat, segons els resultats obtinguts en la promoció i foment de la pràctica esportiva i els criteris establerts en les bases d'aquesta ordre.  
Segon   
Aprovar les bases per les quals es regirà la convocatòria, les quals figuren com a annexos d'aquesta ordre.  
DISPOSICIONS FINALS  
Primera   
Per a possibilitar l'adequat desenvolupament i execució del que disposa aquesta ordre, es faculta el director general de l'Esport per a dictar les resolucions que calguen.   
Segona   
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera   
Contra aquesta ordre, que posa fi a la via administrativa, podrà interposar-se recurs contenciós administratiu en el termini de dos mesos, comptadors des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, amb la comunicació prèvia a la Conselleria de Cultura. Tot això d'acord amb els articles 57 i 58 de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 12 d'abril de 1994  
La consellera de Cultura,  
PILAR PEDRAZA MARTÍNEZ  
ANNEX I  
Bases per les quals es regula la convocatòria de subvencions destinades a les federacions esportives de la Comunitat Valenciana per a l'any 1994  
Primera. Beneficiaris  
1. Podran sol·licitar aquestes subvenciones les federacions esportives de la Comunitat Valenciana inscrites en el registre d'entitats esportives de la Direcció General de l'Esport.  
Segona. Sol·licituds  
2.1. Instància dirigida a la Conselleria de Cultura, segons el model de l'annex II d'aquesta ordre, que serà facilitada per la Direcció General de l'Esport i les direccions territorials de Cultura d'Alacant, Castelló o València, acompanyada de la informació relativa a l'estructura de la federació corresponent i al nombre de llicències esportives per categories que tinga.  
2.2. Les sol·licituds es presentaran en el Registre General de la Conselleria de Cultura, avinguda de Campanar, 32, de València, en les direccions territorials de Cultura d'Alacant, Castelló o València, en els centres d'informació de l'Oficina d'Informació, Iniciatives i Reclamacions de la Generalitat Valenciana o en qualsevol dels llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2.3. El termini de presentació de les instàncies serà de 30 dies comptadors a partir de l'endemà de la publicació d'aquesta ordre en el Diari Oficial de la Generalitat Valenciana.  
2.4. L'admissió a tràmit d'una sol·licitud de subvencions o ajudes no generarà cap compromís de concessió.  
2.5. La sol·licitud es considerarà desestimada si la resolució no es produeix en el termini de tres mesos des de la finalització del termini de presentació d'instàncies.  
Tercera. Objecte i aplicació de les subvencions  
3.1 Les subvencions es destinaran al desenvolupament dels programes i activitats de les federacions esportives autonòmiques, per a la realització de les seues finalitats pròpies, per la funció pública que realitzen, segons els acords als quals s'arribarà amb cadascuna, i, si s'escau, ajudar al sosteniment de la seua estructura orgànica i funcional.  
3.2. Distingim els tipus de subvenció següents:  
a) De caràcter ordinari:  
Seran destinades a afrontar les despeses federatives que figuren en el pressupost acordat per la Direcció General de l'Esport i la federació.  
b) De caràcter extraordinari:  
Són les que es concedeixen per a despeses específiques no ordinàries i dirigides a esdeveniments esportius de caràcter extraordinari o a programes específics de tecnificació, tal com són definits en l'apartat 7.3.II d'aquestes bases.  
Les dues modalitats tenen per objecte facilitar l'execució i el finançament de l'actuació federativa.  
3.3. Les subvencions concedides per la Direcció General de l'Esport a les federacions esportives, tenen, per pròpia naturalesa, caràcter finalista i, tant pel que fa a l'import global com a l'aplicació als diferents programes federatius de despeses, es troben vinculades i condicionades al conjunt d'activitats a realitzar i als altres ingressos obtinguts per la federació.  
Quarta. Condicions prèvies a l'obtenció de la subvenció  
4.1. La percepció de les ajudes o subvencions d'aquesta ordre estarà condicionada al fet que el beneficiari acredite trobar-se al corrent de les seues obligacions tributàries i amb la Seguretat Social, en els termes que disposa l'Ordre de la Conselleria d'Economia i Hisenda de 7 de gener de 1991 (DOGV núm. 1477, de 5 de febrer de 1991) o norma que la substituesca.  
4.2. Pel que fa a quantitats concedides amb anterioritat, hauran d'haver presentat la documentació i els justificants referits als anys anteriors (justificació de despeses, memòria d'activitats, comptes anuals i execució del pressupost per programes).  
Cinquena. Valoració i tramitació  
5.1. Per a la valoració dels expedients es constituirà una comissió avaluadora presidida pel director general de l'Esport i 4 vocals d'entre els responsables del Servei de Promoció de l'Esport, la qual tindrà en compte, fonamentalment, els criteris següents:  
a) Coherència dels programes i dels pressuposts presentats.  
b) Nombre de clubs o entitats adscrits a la federació.  
c) Nombre de llicències d'esportistes federats.  
d) Qualificació de l'esport com a olímpic.  
e) Dificultat tècnica de generar recursos propis de la federació sol·licitant.  
5.2. Les sol·licituds podran ser resoltes a mesura que obtinguen l'informe de la comissió avaluadora, la qual estarà facultada per a celebrar tantes sessions com el president decidesca convocar.  
5.3. En formalitzar els tràmits d'instrucció corresponents, el director general de l'Esport elevarà la proposta de resolució a la consellera de Cultura.  
5.4. La Direcció General de l'Esport notificarà als interessats la resolució de la consellera sobre l'aprovació o denegació de les sol·licituds presentades.  
5.5. La Conselleria de Cultura ordenarà els tràmits necessaris per a la transferència de les subvencions a les federacions esportives que hagen acreditat els requisits i condicions exigits en aquesta disposició.  
Sisena. Obligacions dels beneficiaris  
6.1. Trobar-se en la situació que legitima la concessió.  
6.2. Acreditar el compliment dels requisits i condicions que determinen la concessió o l'ús de l'ajuda.  
6.3. Sotmetre's a les actuacions de control financer que corresponen a la Intervenció General en relació amb la subvenció i les ajudes concedides.  
6.4. Comunicar l'obtenció de subvencions o ajudes per a la mateixa finalitat procedents d'altres administracions o ens públics o privats.  
6.5. Tota alteració de les condicions considerades per a la concessió de la subvenció, i en tot cas l'obtenció concurrent de subvencions o ajudes d'altres administracions o entitats públiques, podran ocasionar la modificació de la resolució de la concessió.  
6.6. Fer constar en tota informació o documentació pròpia de l'activitat esportiva que aquesta està subvencionada per la Conselleria de Cultura.  
6.7 La realització dels programes per als quals fou concedida la subvenció, serà de responsabilitat exclusiva de l'entitat. També seran al seu càrrec els mitjans humans i materials necessaris per al compliment dels programes, inclús el de les obligacions fiscals i de la Seguretat Social que se'n deriven.  
6.8 Les federacions beneficiàries queden obligades a notificar a la Direcció General de l'Esport qualsevol proposta de canvi o modificació del programa presentat en el moment que es produesca.  
Setena. Pressupostos  
7.1. En el termini màxim de tres mesos des de la comunicació de la subvenció, la federació esportiva beneficiària haurà de presentar, perquè els ratifique la Direcció General de l'Esport de la Conselleria de Cultura, els pressupostos de despeses de la federació per programes i conceptes, i la previsió dels ingressos per a 1994, aprovats prèviament per l'assemblea general de la federació.  
7.1.1. Els pressupostos inclouran la totalitat de les activitats, per programes i àrees, de la federació esportiva, en l'àmbit autonòmic, estatal o internacional, amb independència de la seua estructuració territorial, i dels diferents òrgans corporatius que la componen.  
7.1.2. Per a l'aprovació dels pressupostos que prevegen despeses o inversions que ultrapassen l'exercici econòmic, les federacions esportives presentaran un pla de finançament basat en els ingressos prevists en els exercicis afectats.  
7.2. A aquest efecte es considera com a programa esportiu el conjunt o agrupació d'activitats homogènies encaminades a la consecució d'objectius també homogenis o de naturalesa similar, i que combina mitjans o recursos coherents i identificables, constituint així una unitat significativa tant per a la discussió pressupostària com per a l'anàlisi de la gestió federativa.  
7.3. Tipus de programes  
El pressupost de despeses s'estructurarà en dos grans programes funcionals:  
I. Gestió i funcionament federatiu  
Engloba totes aquelles activitats i iniciatives referides:  
a) Al sector o component de gestió bàsica de l'organització federativa. Personal i immobilitzat i altres.  
b) Al sector o component de funcionament o desplegament dinàmic de l'organització federativa: assembles i reunions, funcions d'ordenació i regulació de la vida federativa.  
II. Activitats  
Per a l'elaboració del pressupost d'aquest programa partim de tres àrees diferenciades:  
a) Àrea de l'activitat esportiva  
Engloba totes aquelles competicions, activitats i iniciatives d'àmbit autonòmic, estatal i internacional que no estan integrades dins l'àrea de tecnificació i s'encaminen a fomentar, divulgar i/o estendre l'esport a nivell qualitatiu (selecció d'elit futura, elevació del nivell esportiu, de marques o de les competicions de categories inferiors, etc).  
S'hi inclouran els esdeveniments esportius de caràcter extraordinari que, concertats prèviament amb la Direcció General de l'Esport, podran rebre un ajut específic.  
b) Àrea de formació  
Ha de comprendre totes les actuacions, activitats i iniciatives per a la formació, l'actualització o el perfeccionament de quadres (tècnics, jutges i àrbitres).   
c) Àrea de tecnificació  
Engloba totes aquelles actuacions, activitats i iniciatives que propicien i potencien l'obtenció de resultats qualitatius dels esportistes destacats individualment o dels equips territorials de les diferents modalitats, categories i sexes.  
El programa de tecnificació esportiva serà objecte d'atenció específica per part de la Direcció General de l'Esport i podrà tenir un capítol també específic de subvenció.  
Vuitena. Distribució de la subvenció   
8.1. La subvenció es distribuirà dins del pressupost d'ingressos de les federacions necessàriament de la manera següent:  
Programa I, gestió i funcionament: el 20% o 25% com a màxim, segons que la seu federativa pertanya a la Conselleria de Cultura o a la federació.  
Programa II, activitats: el 80% o el 75% com a mínim, segons l'assignació establerta per al programa I.  
8.2. Les subvencions amb destinació finalista a determinades actuacions de l'àrea de tecnificació, ajudes a clubs o esdeveniments esportius no seran computades en els percentatges anteriors.  
Novena. Procediment de pagament i justificació  
9.1. El lliurament de la subvenció es distribuirà de la manera següent:  
9.1.1. Un 40% de la subvenció es lliurarà immediatament que siga concedida.  
9.1.2. La segona part de la subvenció per un import del 20% del total s'abonarà després de l'aportació de la documentació exigida en el punt 7.1 i del certificat en què es justificarà la destinació del primer 40% com a fons percebut per a les finalitats pròpies de la federació esportiva, segons el model que figura com a annex 3 d'aquesta ordre, on s'especificarà el resum de la despesa i la destinació d'aquesta per programes.  
9.1.3 La resta de la subvenció, equivalent al 40%, s'abonarà després de presentar un certificat que recollirà el resum de despeses i els comptes justificatius corresponents al total de la subvenció de la Conselleria de Cultura per a 1994, segons el model que figura com a annex IV d'aquesta ordre, adjuntant-hi els comptes justificatius i els justificants originals de la despesa.  
9.1.4 Es farà un compte justificatiu per cada programa, àrea o activitat.  
Els justificants integrants de cada compte justificatiu hauran de presentar-se de la manera següent:  
a) Relacionats i numerats correlativament, partint del núm. 1 en cada compte.  
b) Els justificants que continguen més d'un document hauran d'anar numerats, també correlativament, partint del núm. 1 (per exemple, justificant núm. 7, document 7/1, 7.2,...)  
9.2. Termini de justificació  
9.2.1. La certificació del primer lliurament es farà abans de l'1 d'agost de 1994.  
El segon certificat, adjuntant-hi els comptes justificatius del total de la subvenció anual, es presentarà abans del 15 de novembre de 1994 davant la Direcció General de l'Esport.  
9.2.2. Les federacions beneficiàries de la subvenció hauran de preveure els fons suficients, entre els recursos propis que generen, per a afrontar les despeses pressupostades i no finançades a través de la subvenció, al llarg de l'exercici econòmic i particularment durant el període del 16 de novembre al 31 de desembre.  
9.2.3 Després de la justificació de la totalitat de la subvenció de la Conselleria de Cultura, es presentaran la memòria esportiva de l'any, els comptes anuals i el balanç de l'exercici econòmic i l'execució per programes. També es presentaran els comptes justificatius de despeses per ingressos procedents de subvenció de la federació espanyola, per recursos generats per la pròpia federació territorial, les delegacions provincials i la resta dels òrgans estamentals que la componen, i per ingressos procedents de la col·laboració d'altres entitats o persones. A aquests comptes justificatius s'adjuntaran les còpies dels justificants corresponents.  
En presentar els comptes justificatius i en cas que hi haja observacions de la Direcció General de l'Esport, la federació disposarà de 10 dies hàbils a partir de la notificació corresponent, per a trametre'ls de nou incorporant les correccions oportunes.  
9.3. Es presentaran a justificar solament les despeses que les federacions hagen previst en el pressupost aprovat per l'assemblea general i presentat davant la Direcció General de l'Esport.  
- Queden excloses de la possibilitat de justificació amb fons procedents de la subvenció de la Direcció General de l'Esport, les despeses ocasionades per:  
\* Multes de trànsit.  
\* Els bitllets emesos i no utilitzats.  
\* El lloguer de vehicles de turisme amb conductor o sense.  
\* Despeses extres d'hotel.  
\* Tributs.  
\* Altres despeses que no hagen estat incloses concretament en el pressupost presentat a la Direcció General de l'Esport.  
\*Amb caràcter general no podran justificar-se a càrrec de la subvenció de la Conselleria, totes aquelles despeses finançades amb aportacions directes d'esportistes, clubs o tècnics, com llicències esportives, mutualitats, quotes de cursets, etc.  
9.4. L'incompliment del que estableixen els paràgrafs 9.1.2. i 9.1.3., originarà el reintegrament de les quantitats percebudes d'acord amb el que disposa l'art. 47 del text refós de la Llei d'Hisenda Pública de la Generalitat Valenciana ja esmentat.  
Deu   
10.1. En tot allò no previst en aquesta ordre, els beneficiaris se sotmetran al que estableixen la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici de 1994.  
Tot això sense perjudici del règim d'infraccions i sancions previst en el títol VI del text refós de la Llei d'Hisenda Pública de la Generalitat Valenciana.  
10.2. La Direcció General de l'Esport podrà demanar totes les informacions, aclariments o documents complementaris que considere necessaris per a assessorar-se.  
ANNEX II  
(Nom i cognoms) ... amb DNI núm. ..., com a president/presidenta i en representació de la federació ..., amb domicili social a ... C/ ... núm. ... i NIF ...  
D'acord amb l'Ordre de 12 d'abril de 1994, de la Conselleria de Cultura (DOGV de 6 de maig de 1994); sol·licite:  
Una subvenció econòmica per a la realització de les activitats corresponents a l'any 1994, assumint totes les responsabilitats que pogueren derivar-se'n, per a la qual cosa declare que em trobe al corrent en el compliment de les obligacions tributàries i amb la Seguretat Social, en els termes que disposa l'Ordre de la Conselleria d'Economia i Hisenda de 7 de gener de 1991 (DOGV núm. 1477 de 5 de febrer de 1991).  
També em compromet a l'acceptació futura de la subvenció sol·licitada en els termes en els què la conselleria la puga concedir, si en sóc beneficiari, i a tornar les quantitats percebudes en cas d'incompliment de les condicions d'aquesta convocatòria, i a acceptar tots els requisits especificats en la normativa vigent aprovada per la Conselleria de Cultura, i declare no haver desfigurat la veritat, ni amagat cap informació referent a les dades que consten en aquesta sol·licitud.  
A l'efecte de tramitació de la subvenció, aquesta haurà de transferir-se al compte núm. ... que a nom d'aquesta federació figura en el banc ... (codi ...) sucursal urbana ... (codi ...), amb domicili en ..., C/ ..., núm. ...  
..., ... de ... 1994  
Signatura i segell  
CONSELLERIA DE CULTURA  
Direcció General de l'Esport  
ANNEX III  
(Nom i cognoms) ..., com a (\*) ... de la federació ...  
Certifique:  
Que la subvenció de la Conselleria de Cultura corresponent al primer lliurament de l'any 1994, per un import de ... PTA, i equivalent al 40% del total, s'ha destinat a finançar les despeses dels programes i activitats d'aquesta federació, segons la relació adjunta, durant les dates compreses entre el ... de ... i el ... de ... de 1994, d'acord amb les finalitats pròpies i el que preveu l'ordre de la Conselleria de Cultura que regula les subvencions d'enguany.  
I, perquè conste als efectes de presentació davant la Conselleria de Cultura, signe aquest certificat. A ... ,... de... de 1994.  
Vist i plau Signatura i segell  
El president de la federació  
Signatura:   
(\*) Càrrec que té en la federació  
DIRECCIÓ GENERAL DE L'ESPORT  
Servei de Promoció de l'Esport  
ANNEX IV  
(Nom i cognoms) ..., com a (\*) ... de la federació ...  
Certifique:  
Que la subvenció de la Conselleria de Cultura, corresponent a l'any 1994, per un import de ... PTA, s'ha destinat a finançar les despeses dels programes i activitats d'aquesta federació durant les dates compreses entre el ... de ..., i el ... de ... de 1994, d'acord amb les finalitats que li son pròpies i allò previst en l'ordre de la Conselleria de Cultura que regula les subvencions per a enguany.  
El resum de les despeses és el que tot seguit s'indica per programes.  
Programa Import  
I. Gestió i funcionament esportiu \_\_\_\_\_\_\_  
II. Activitats \_\_\_\_\_\_\_  
- Àrea d'activitats \_\_\_\_\_\_\_  
- Àrea de formació \_\_\_\_\_\_\_  
- Àrea de tecnificació (ordinari) \_\_\_\_\_\_\_  
- Àrea de tecnificació (específic) \_\_\_\_\_\_\_  
- Esdeveniments esportius \_\_\_\_\_\_\_  
 Total \_\_\_\_\_\_\_  
Subvenció de la conselleria \_\_\_\_\_\_\_  
Diferència a favor nostre \_\_\_\_\_\_\_  
S'hi adjunten comptes justificatius consistents en ... fulls numerats, acompanyats dels justificants originals que així mateix s'indiquen i corresponents al pressupost aprovat per la Direcció General de l'Esport.  
I, perquè conste a l'efecte de la presentació davant la Conselleria de Cultura, signe aquest certificat. A ..., ... de ... de 199..  
Vist i plau Signatura i segell  
El president de la federació  
Signatura:  
(\*) Càrrec que té en la federació  
DIRECCIÓ GENERAL DE D'ESPORT  
Servei de Promoció de l'Esport


Còpia Permalink ELI